**ייצוג ארבע-ממדי של הסדר הקוסמי: התפקיד הדתי של המפלסים במקדש השמים בבייג'ינג**

**שאוצ'ין זאנג**

מאמר זה מבקש לבחון את התפקיד הדתי של המפלסים במקדש השמים באמצעות השוואתם למבנים מקודשים אחרים בסין ולכלי פולחן שמילאו תפקיד דומה. מתוך השוואה זו מבקש המאמר לשפוך אור על נושאים שטרם נחקרו דיים, בעיקר בכל הנוגע לתפקיד הדתי של המקדש ולסמליות המאפיינת את צורת הבנייה שלו. הסמליות המוכרת ביותר ביחס למקדש נוגעת לאופן שבו הוא נועד "לקרב" את הקיסר הסיני לשמים במהלך טקסי פולחן שנתיים שבהם נשא תפילות וביקש הדרכה ומחילה לקראת השנה הבאה. ואולם סמליות נוספת וחשובה לא פחות הנוגעת למבנה המקדש, אשר לא זכתה עד כה לתשומת לב מחקרית ראויה, היא האופן שבו המקדש מייצג את ממד הזמן באמצעות סמליות נומרולוגית ועיצוב התנועה במרחב. האדריכלות הייחודית של המקדש נועדה לטעת סדר וארגון בקיסרות הסינית כולה. המפלסים ממלאים למעשה אותו תפקיד דתי שמילא הר טאי (הר השלווה), ההר הקדוש ביותר בסין, במשך 3000 שנה. הם נועדו לייצג את מחזור הזמן, ובפרט את העונות המקובלות בלוח השנה החקלאי הסיני. המפלסים במקדש השמים התקיימו כחלק ממערך אמונות דתי-פוליטי רחב יותר; כמו מבנים מקודשים אחרים בסין וכלי פולחן מסוימים המתוארכים לתקופת הברונזה, גם המפלסים במקדש השמים נועדו להנציח את הסדר הקוסמי, הפעם דרך המרחב האדריכלי. מאמר זה מבקש להראות כי המפלסים במקדש השמים נועדו לשמש ייצוג רוחש, דינמי ותלת מימדי של הסדר הקוסמי, כאשר השתתפות הקיסר מגשימה למעשה את המימד הרביעי, החי, של סדר זה – הזמן.

**מילות מפתח:** מפלסים, מקדש השמים, מזבח התל העגול, היכל התפילות ליבולי שפע, הר טאי, היכל האור, לוח השנה הסיני, מנדט השמים